remissie charles etc scavoir faisons a tous presens et avenir
nous avoir receu lumble supplication de gude de noorweghe
contenant comme le jour de lassumption notre dame
en cest an xv c trente neuf ledit suppliant et feu lors vivant
nicolas leseuer serviteurs domesticques de notre treschier
et tresame cousin et nepveu le duc frederick palatin estans
en lhostellerie du miroir en la berghestrate en ceste
notre ville de bruxelles faisans bonne chiere auroyent
eu parolles et debat lung contre lautre a cause dung
harnois que ledit suppliant avoit donne en garde a son
hoste en la ville de enchuyse en hollande nomme langhe
willem et parcidevant escoutette illecq que ledit nicolas
avoit prins et emporte sans le sceu dudit suppliant parolles
sen esmeurent eulx estans bien buz oudit miroir et
hostellerie combien quilz estoient comme freres et bons amys
ensemble tellement que ledit nicolas leseuer desgaigna
premiers sa rappiere et frappit aprez ledit suppliant de sorte que ledit suppliant
receut ung coup de ladite rapiere en sa main senestre
de laquelle les quatre doitz luy en furent quasy copez
et soy sentant ainsy blesche et navre et de ce esmeu
de collere desgaigna aussy sa rapiere et en donnit audit
nicolas tant seullement ung coup d’estocq en son doz
duquel coup environ le cincquiesme jour aprez il termina
vie par mort au tresgrant regret et desplaisir
dudit suppliant et combien que ledit deffunct ait pardonne
sa mort a icelluy suplyant a cause quil estoit mouvant
dudit debat et quil avoit emporte ledit harnois sans son
sceu comme aussy estant le premier desgaignant et
semblablement a la requeste de notredit cousin et nepveu
le duc frederick palatin la vesve dudit deffunct luy a
aussy pardonne touteffoiz il noseroit hanter ne converser
en noz pays et seignories ains len conviendra tenir absent se
notre grace et misericorde ne luy est sur ce impartie dont
actendu ce que dict est il nous a treshumblement suplye
et requiz pource est il que nous les choses dessusdites
considerees audit suppliant inclinans a sadite requeste et luy
veullans en ceste partye preferer grace et misericorde a rigeur
de justice mesmement a la contemplacion de notredit cousin
et nepveu le duc frederick palatin avons ou caz dessusdit
par ladvis de notre treschiere et tresamee seur la royne douaigiere
de hongrie de boheme etc pour nous regente et gouvernante
en noz pays de pardecha quicte remis et pardonne quictons
remectons et pardonnons de grace especial par ces presentes
le caz et homicide dessus declare ensemble toute payne
et amende corporelle et criminelle enquoy pour raison
et a loccasion dicelluy et des circonstances il peult
avoir mesprins et estre incouru envers nous et justice
et lavons quant a ce remis et restitue remectons et
restitutons par cesdites presentes a ses bon nom fame et renommee
en notredit pays de brabant et autres noz pays et seignouries
ensemble a ses biens non confisquiez tout ainsy et par
la maniere quil estoit au paravant ladvenue dudit caz
imposant sur ce silence perpetuel a noz notre proucureur
general et a tous autres noz justiciers et officiers satisfaction
toutesvoyes faite a partye interessee se faicte nest
et elle y chiet civillement et moyennant que ledit
suppliant sera tenu amender ledit caz envers nous aussy civillement
selon lexigence dicelluy et la faculte de biens et
avec ce payer et resfondre les despens et mises raisonnables
de justice saucuns en sont ensuyz a larbitraige et taxacion
de nos amez et feaulx les chancellier et gens de notre conseil
en brabant que commectons a ce ausquelz mandons que
appellez pardenant eulx ceulx qui pour ce feront a
appeller ilz procedent bien et deuement a la verifficacion
et interinement de cesdites et presentes selon leur forme et teneur
et a la taxacion de ladite amende civille et despens de
justice lequel interinement ledit suppliant sera tenu requerir endedans
ung au prouchainement venant a paine de perdre leffect
dicelles et ce fait et icelle amende paye es mains de
celluy de noz receveurs quil appertiendra lequel sera
tenu en faire recepte et rendre compte et reliqua a notre
prouffit avec les autres deniers de la recepte et lesdits
despens de justice payez comme dict est ilz et tous autres
nos justiciers et officiers cui ce regardera faicent seuffrent
et laissent ledit suppliant joir et user de notre presente
grace remission et pardon plainement et paisiblement
sans luy faire mettre ou donner ne souffrir estre
fait mis ou donne aucun destourbier ou empeschement au
contraire ains se son corps feust prins detenu ou
empeschie le mectent on faicent mettre tantost et sans
delay a plaine et entiere delivrance car ainsy nous
plaist il et affin que ce soit chose ferme et estable
a tousjours nous avons fait mettre notre seel a ces presentes
saulf en autres choses notre droit et lautruy en touttes
donne en notre ville de bruxelles ou mois doctobre lan
de grace mil cincq cens trente neuf de notre empire
le xxme et de noz regnes de castille et autres le
xxiiiie ainsy estoit escript sur la plicque par
lempereur en son conseil et signe verreyken visa regestrata
collation est faicte et concorde a son
original par par moy